Sakeman van Louis Trichardt tuis nadat hy glo ontvoer is | Netwerk24
Sakeman van Louis Trichardt tuis nadat hy glo ontvoer is
Deur Marietie Louw-Carstens 24 Mei 2021 13:39
'n Sakeman van Louis Trichardt wat bykans twee maande gelede na bewering deur gewapende mans ontvoer is, is Sondag met sy familie herenig.
Die familie van Shyam Premjee (36) van die groothandelwinkel Premjee & Son Cash & Carry het Sondagaand laat 'n verklaring uitgereik en gesê hy is ongedeerd en by die huis.
Shyam Premjee (36) van Louis Trichardt is met sy familie herenig nadat hy glo ontvoer is.
Dit is egter 'n raaisel waar hy was sedert die voorval op 9 April toe hy glo deur twee silwerkleurige motors in Barnardstraat van die pad af gedwing is. Hy was van die huis af op pad na die sakeonderneming in Krugerstraat.
Sy wit Mercedes-Benz is later dieselfde dag verlate op die hoek van Forestryweg en Berghstraat gekry.
Brig. Motlafela Mojapelo, polisiewoordvoerder in Limpopo, sê die vermeende ontvoerders het nooit met die familie kontak gemaak of 'n losprys geëis nie.
Viju Premjee, 'n familiewoordvoerder, het die gemeenskap in die verklaring bedank vir hul ondersteuning sedert Premjee se verdwyning.
"Ons sou hierdie tydperk nie sonder jul ondersteuning en gebede kon oorleef nie."
'n Private speurder het die familie in hul soektog na Premjee gehelp.
Die familie het nie op navrae gereageer oor of daar meer duidelikheid is oor waar hy hom bevind het nie.